钦定古今图书集成/历象汇编/庶征典/第143卷 > 《观象玩占》 > 《水杂变》
## 钦定古今图书集成/历象汇编/庶征典/第143卷 > 《观象玩占》 > 《水杂变》

水色变赤。《京房》曰：“流水化血，兵起。”又曰：“任用残贼，杀
戮不辜，则水化血。”

汉

### 惠帝二年天雨血

按《汉书惠帝本纪》，不载。　按《五行志》，惠帝二年，天雨
血于宜阳一顷所，刘向以为赤眚也。时又冬雷，桃李
华，常奥之罚也。是时政舒缓，诸吕用事，谗口妄行，杀
三皇子，建立非嗣，及不当立之王，退、王陵、赵尧、周昌。
吕太后崩，大臣共诛灭诸吕，僵尸流血。京房《易传》曰：
“归岳不解，玆谓追非，厥咎天雨血。兹谓不亲，民有怨
心，不出三年，无其宗人。”又曰：“佞人禄，功臣僇，天雨血。”

### 哀帝建平四年雨血

按《汉书，哀帝本纪》，不载。　按《五行志》，“建平四年四月，
山阳湖陵雨血，广三尺，长五尺，大者如钱，小者如麻
子。后二年，帝崩，王莽擅朝，诛贵戚丁、傅，大臣董贤等，
皆放徙远方，与诸吕同象。诛死者少，雨血亦多。”